Diari Oficial de la Generalitat Valenciana


Sumari del DOGV 9823, del 08-04-2024 (2024/2714)

RESOLUCIÓ de 26 de març de 2024, de la direcció de l'Institut Superior d'Ensenyaments Artístics de la Comunitat Valenciana, per la qual es convoca concurs de mèrits per a la selecció i el nomenament de directors i directores dels centres de l'ISEACV.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9823

Data del DOGV
:   08-04-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/2714


Data del document
:   26-03-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació

RESOLUCIÓ de 26 de març de 2024, de la direcció de l'Institut Superior d'Ensenyaments Artístics de la Comunitat Valenciana, per la qual es convoca concurs de mèrits per a la selecció i el nomenament de directors i directores dels centres de l'ISEACV. [2024/2714]  
La Llei orgànica 2/2006, de 3 de maig, d'educació (d'ara en avant, LOE), modificada per la Llei orgànica 3/2020, de 29 de desembre, preveu, en el capítol IV del títol V, el marc per a la direcció dels centres públics. En particular, establix els criteris bàsics de selecció de directors o directores mitjançant un procés en el qual participen la comunitat educativa i l'Administració. A este efecte, la llei orgànica determina que la selecció haurà d'efectuar-se mitjançant un concurs de mèrits entre el professorat funcionari de carrera que impartisca algun dels ensenyaments del centre i de conformitat amb els principis d'igualtat, publicitat, mèrit i capacitat.  
L'article 134.1 de l'esmentada llei orgànica establix els requisits per a la candidatura a director o directora, entre els quals es troba la presentació d'un projecte de direcció que incloga, entre altres, els objectius, les línies d'actuació i l'avaluació d'este.  
D'altra banda, l'article 135 de la mateixa llei establix que la selecció del director o directora serà decidida democràticament pels membres d'una comissió d'acord amb els criteris que establisquen les administracions educatives, i es valoraran especialment les candidatures del professorat del centre. Així mateix, la comissió tindrà en compte la valoració objectiva dels mèrits acadèmics i professionals acreditats per les persones aspirants i la valoració del projecte de direcció presentat per la persona aspirant, el qual s'haurà d'orientar a aconseguir l'èxit acadèmic de tot l'alumnat i haurà d'incloure, entre altres, continguts en matèria d'igualtat entre dones i hòmens i la no discriminació i prevenció de la violència de gènere.  
Així mateix, establix en el seu article 135, apartat 6, que prèviament al seu nomenament, les persones que resulten seleccionades en el procediment hauran de superar un programa de formació sobre competències per a l'exercici de la funció directiva. En el mateix apartat es determina que s'establiran les excepcions que corresponguen a les persones aspirants que hagen realitzat cursos de formació d'estes característiques abans de la presentació de les seues candidatures o acrediten experiència en l'exercici de la funció directiva amb avaluació positiva.  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, preveu, en el seu article 136, apartat 1, que el nomenament del director o directora tindrà una duració de quatre anys, i l'article 137 preveu un procediment especial per al nomenament extraordinari de director o directora.  
  
D'altra banda, la llei orgànica esmentada també regula els aspectes essencials del nomenament i cessament de la resta dels membres de l'equip directiu dels centres educatius. Estos hauran de ser triats d'entre el professorat amb destinació en el centre i a proposta de les direccions dels centres corresponents, prèvia informació al claustre del professorat i al consell de centre.  
D'altra banda, el Decret 82/2009, de 12 de juny, del Consell, pel qual s'aproven els estatuts de l'Institut Superior d'Ensenyaments Artístics de la Comunitat Valenciana (d'ara en avant, ISEACV), assenyala que té, com a missió primordial, actuar com a motor de l'ensenyament artístic a la Comunitat Valenciana, promoure l'adaptació dels agents educatius als actuals reptes de l'ensenyament, i propiciar més consistència i fonament en l'art de la Comunitat Valenciana.  
Amb este curs acadèmic 2023-2024, conclou l'exercici de la funció directiva de determinats directors i directores de centres d'ensenyaments artístics superiors, per finalització del període per al qual van ser nomenats o per altres causes de cessament que preveu la normativa, com són la renúncia, la jubilació o els trasllats, entre altres. És procedent, per tant, convocar el procediment per a cobrir estos llocs d'acord amb el que establix la Llei orgànica 2/2006, de 3 de maig, d'educació (d'ara en avant, LOE), modificada per la Llei orgànica 3/2020, de 29 de desembre, i els estatuts de l'ISEACV, pel procediment selectiu de concurs de mèrits entre el professorat funcionari de carrera i de conformitat amb els principis d'igualtat, publicitat, mèrit i capacitat.  
En la tramitació d'esta resolució, s'ha complit el que preveu l'article 37 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, i els articles 182 i següents de la Llei 4/2021, de 16 d'abril, de la Generalitat, de la funció pública valenciana.  
L'article 14 de la Llei 39/2015, d'1 d'octubre, del procediment administratiu comú de les administracions públiques, determina, sobre «el dret i l'obligació de relacionar-se electrònicament amb les administracions públiques», que, en tot cas, els empleats de les administracions públiques, per als tràmits i les actuacions que realitzen amb estes per raó de la seua condició d'empleat públic, estaran obligats a relacionar-se a través de mitjans electrònics en la forma que determine reglamentàriament cada administració.  
L'Ordre 35/2018, de 22 d'agost, de la Conselleria d'Educació, Investigació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres docents públics que impartixen els ensenyaments de règim especial i altres ensenyaments, cataloga els llocs de treball corresponents als funcionaris i funcionàries docents del cos de professors i catedràtics de música i arts escèniques, mestres de taller, professors i catedràtics d'arts plàstiques i disseny i professors i catedràtics d'escola oficial d'idiomes en centres docents públics.  
  
Fent ús de les competències que m'atribuïx l'article 50 del Decret 82/2009, de 12 de juny, del Consell, pel qual s'aproven els estatuts de l'Institut Superior d'Ensenyaments Artístics de la Comunitat Valenciana, resolc convocar un concurs de mèrits per a la selecció de directors i directores dels centres adscrits a l'ISEACV d'acord amb les bases següents:  
  
Primera. Objecte i àmbit d'aplicació  
1.1. La present resolució té per objecte convocar un concurs de mèrits per a la selecció i el nomenament de directors i directores dels centres públics d'ensenyaments artístics superiors, dependents de l'ISEACV, en els quals a partir del 30 de juny de 2024 es produiran vacants en este càrrec, tant per fi del període de mandat com per qualsevol de les causes de cessament que preveu la normativa vigent.  
  
1.2. Les escoles i els conservatoris superiors públics dependents de l'ISEACV amb vacant, als quals podran optar les persones aspirants, s'indiquen en l'annex I de la present convocatòria.  
  
Segona. Principis generals  
La selecció per al nomenament de les directores i els directors de centres superiors d'ensenyaments artístics pertanyents a l'ISEACV de titularitat de la Generalitat Valenciana s'efectuarà mitjançant un procediment selectiu entre el personal docent funcionari de carrera que impartisca, o haja impartit, algun dels ensenyaments autoritzats en estos com a funcionària o funcionari de carrera durant un període d'almenys cinc anys. La selecció es farà de conformitat amb els principis d'igualtat, publicitat, mèrit i capacitat.  
El concurs de mèrits constarà de dos fases.  
1. En la primera fase es valorarà el projecte de direcció de la persona candidata, que contindrà la política i els objectius, així com les accions que permeten aconseguir estos objectius. El projecte haurà d'integrar-se i materialitzar-se a través del sistema d'assegurament intern de la qualitat (SAIQ) del centre. A més, s'orientarà per a aconseguir l'èxit acadèmic de l'alumnat i haurà d'incloure, entre altres accions: la inclusió educativa, la igualtat entre hòmens i dones, la no discriminació i la prevenció de violència de gènere.  
2. En la segona fase es valoraran els mèrits al·legats per les persones que hagen presentat la seua candidatura a la direcció del centre. Així mateix, es valorarà de manera especial l'avaluació de la pràctica docent i l'experiència prèvia en un equip directiu de les persones aspirants. La selecció es realitzarà valorant especialment les candidatures del professorat del centre.  
  
Tercera. Requisits de participació i projecte de direcció  
3.1. Per a ser admeses en el concurs de mèrits, les persones aspirants han de reunir en el dia de finalització del termini de presentació de sol·licituds, a més dels requisits generals establits per al personal funcionari, els requisits específics següents:  
a) Tindre una antiguitat de, com a mínim, cinc anys com a personal funcionari de carrera en la funció pública docent.  
b) Haver exercit funcions docents com a personal funcionari de carrera, durant un període d'almenys cinc anys, en algun dels ensenyaments dels que oferix el centre al qual s'opta.  
c) Haver superat el programa de formació sobre competències per al desenvolupament de la funció directiva, de manera prèvia al seu nomenament. Les candidatures que disposen de la certificació acreditativa d'haver superat el curs de formació o d'actualització de competències directives per al desenvolupament de la funció directiva que establix el Reial decret 894/2014 estaran exemptes de la superació del programa. Les candidatures que no disposen de la formació requerida hauran de participar en un programa de formació sobre competències per al desenvolupament de la funció directiva que per a tal fi es convoquen. En els dos casos, la formació requerida ha d'estar registrada en el compte de formació de la persona candidata abans del 20 de juny de 2024.  
  
d) Presentar un projecte de direcció diferenciat per a cada un dels centres sol·licitats que incloga, almenys, els aspectes que establix l'annex II d'esta convocatòria, així com els noms de les persones proposades per a exercir els òrgans unipersonals de govern del centre.  
  
e) Tindre registrat el requisit lingüístic les persones candidates que no tinguen destinació definitiva en el centre al qual opten. Estes persones han de tindre registrat en el compte de formació del professorat el requisit lingüístic corresponent a cada cos docent per a l'exercici de la docència segons la normativa vigent. Este registre s'haurà de fer abans del 20 de juny de 2024.  
f) No tindre nomenament com a directora o director de centre que s'estenga a la data posterior a la d'1 juliol de 2024, excepte si este nomenament s'ha produït amb caràcter extraordinari en aplicació del que disposa la base onzena d'esta resolució.  
3.2. Tots els requisits que, en cada cas, haja de complir la persona aspirant hauran de reunir-se fins a la data de finalització del termini de presentació de sol·licituds de participació en la present convocatòria, a excepció del que establixen els apartats c i e del requisit 3.1.  
  
Quarta. Presentació telemàtica, terminis i documentació que cal presentar  
4.1. La presentació de les sol·licituds, juntament amb la resta de la documentació, es farà de manera telemàtica a través del correu electrònic kdbjma@lyg.ej.  
4.2. El termini de presentació de sol·licituds serà de 10 dies hàbils, comptats a partir de l'endemà de la publicació d'esta convocatòria en el Diari Oficial de la Generalitat Valenciana.  
4.3. Les persones aspirants hauran de presentar la següent documentació en format digital pdf:  
a) Un exemplar del projecte de direcció del centre al qual aspira ajustat al que establix l'annex II d'esta convocatòria.  
b) Instància de sol·licitud ajustada al model que figura com a annex III d'esta resolució omplida i firmada electrònicament, en la qual s'especificarà el centre al qual s'opta. El model d'instància es troba a la disposició de les persones interessades en la pàgina web de l'ISEACV (http://www.iseacv.gva.es).  
c) Documentació escanejada que acredite estar en possessió dels requisits que establix la base 3.1 d'esta convocatòria.  
d) Documentació escanejada acreditativa dels mèrits acadèmics i professionals al·legats, d'acord amb el que determina el barem de l'annex IV. En cada un dels documents que presenten a este efecte, les persones aspirants hauran d'indicar l'apartat i subapartat del barem al qual es referix. Un mateix mèrit no pot ser valorat per més d'un apartat o subapartat. Els mèrits al·legats i no justificats documentalment, o els documents que no tinguen les dades indicades anteriorment no es tindran en compte. L'Administració podrà requerir les persones interessades en qualsevol moment perquè justifiquen els mèrits sobre els quals es plantegen dubtes o reclamacions.  
e) Full d'autobarem, degudament omplit i firmat electrònicament, segons el model de l'annex V d'esta convocatòria. El model d'autobaremació es troba a la disposició de les persones interessades en la pàgina web de l'ISEACV (http://www.iseacv.gva.es).  
4.4. La Llei orgànica 3/2020, de 29 de desembre (LOMLOE), que modifica la Llei orgànica 2/2006, de 3 de maig, d'educació (LOE), establix en els articles 127.c i 129.f que el consell de centre i el claustre del professorat tenen la competència de conéixer les candidatures a la direcció i els projectes de direcció presentats pels candidats. Per a este fi, les persones aspirants hauran de presentar en la secretaria de cada un dels centres als quals opten dos exemplars del projecte de direcció relatiu a eixe centre, acompanyats d'una còpia de la sol·licitud de participació en la convocatòria, en el termini de cinc dies hàbils després de finalitzar el termini de presentació d'instàncies. Finalitzat este termini, i amb la finalitat de garantir que la comunitat educativa tinga accés a la consulta d'estos projectes, la direcció del centre informarà en el termini de 24 hores de l'espai físic i/o virtual on estaran disponibles estos documents.  
  
Els centres facilitaran a qui ho sol·licite, a partir de l'endemà de la publicació d'esta convocatòria, la consulta dels documents del centre, especialment el projecte educatiu, les normes d'organització i funcionament i els elements de la programació general anual que no continguen dades de caràcter personal. Per a això, habilitaran un espai i un horari que no interferisca en el normal desenvolupament de les activitats del centre. En tots els casos, la secretaria dels centres vetlarà perquè este procés de consulta complisca la normativa vigent sobre protecció de dades.  
4.5. A fi de simplificar els tràmits administratius, la documentació, així com la baremació que li corresponga, es registrarà informàticament, amb la finalitat que en futures convocatòries es puguen eximir les persones participants que ho sol·liciten de tornar a presentar-la i, en conseqüència, baremar-la.  
  
Quinta. Admissió d'aspirants  
5.1. Finalitzat el termini de presentació de sol·licituds, la direcció de l'ISEACV farà pública la llista provisional de persones admeses i excloses en el procés de selecció, amb la indicació del centre per al qual les persones han sigut admeses i la indicació, si és el cas, de les causes de l'exclusió.  
Esta publicació s'efectuarà en la pàgina web de l'Institut Superior d'Ensenyaments Artístics de la Comunitat Valenciana (http://www.iseacv.es).  
Les persones aspirants excloses disposaran d'un termini de set dies naturals, comptats a partir de l'endemà de la publicació de les llistes provisionals de persones admeses i excloses, per a poder sol·licitar a través del correu electrònic ispsvq@fjq.yt que s'esmene el defecte que haja motivat la seua exclusió. No obstant això, la falta de presentació del projecte de direcció, dins del termini de presentació d'instàncies, no serà corregible a diferència dels requisits de participació que preveu la base tercera, apartat 3.1, i determinarà l'exclusió del procediment. D'altra banda, la incorrecta presentació del projecte de direcció, atenent el que indica en el paràgraf final de l'annex II, no comportarà la seua exclusió en les llistes definitives de persones admeses. Així mateix, les persones aspirants que hagen detectat errors en la consignació de les seues dades personals podran manifestar-ho dins del mateix termini i forma.  
5.2. Transcorregut este termini, les reclamacions presentades seran estimades o desestimades per la resolució de la direcció de l'ISEACV per la qual es declaren aprovades les llistes definitives de persones admeses i excloses, que seran publicades de manera anàloga a les llistes provisionals.  
5.3. El fet de figurar en la llista de persones admeses no pressuposa que es reconega a les persones aspirants la possessió dels requisits exigits en esta convocatòria. En qualsevol moment del procés, se li podrà requerir a una persona aspirant la documentació que servisca per a comprovar que complix amb els requisits del lloc al qual aspira. Quan de la seua revisió es desprenga que un candidat o candidata no té algun dels requisits, prèvia audiència de la persona interessada, perdrà tots els drets que pogueren derivar-se de la seua participació en este procediment selectiu.  
  
Sexta. Comissions de selecció  
6.1. Per a la provisió de cada lloc de director o directora inclòs en la present convocatòria, en el termini de deu dies naturals a partir de la publicació de la llista definitiva de persones admeses, es constituirà en cada centre una comissió de selecció integrada per les persones representants de l'Administració i del centre corresponent que s'indiquen en l'apartat 6.2 d'esta base. A tal fi, la direcció de l'ISEACV designarà les persones representants, titulars i suplents de l'administració en cada comissió de selecció i obtindrà, al seu torn, dels centres la designació dels seus corresponents representants, titulars i suplents.  
  
6.2. La comissió de selecció de cada centre estarà integrada pels membres següents:  
a) Dos representants de l'Administració designats per la direcció de l'ISEACV, que exerciran de president o presidenta i de secretari o secretària de la comissió.  
b) Un director o directora en actiu d'un centre d'ensenyaments artístics superiors que no participe en este procés.  
Les persones representants de la comissió designades mitjançant els apartats a i b del punt 6.2 seran comunes a totes les comissions que hagen de constituir-se.  
c) A més, la comissió de selecció estarà integrada per sis vocals més en representació del centre docent, distribuïts de la manera següent:  
  
- Tres representants del claustre de professorat, triades o triats per este en sessió extraordinària i segons les atribucions que assigna al claustre esmentat l'apartat e de l'article 129 de la Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre.  
- Tres representants, per elecció, entre el personal membre del consell de centre que no siguen del sector del professorat, dels quals almenys un o una haurà de ser representant de l'alumnat.  
6.3. Seran funcions de les comissions de selecció:  
- Comprovar els requisits a què es referix la base tercera de la present convocatòria i sol·licitar, en cas necessari, la documentació que servisca per a verificar que el candidat o la candidata complix els requisits del lloc al qual aspira, d'acord amb el que establix l'apartat 3.2.  
  
- Convocar els candidats o candidates per a la defensa dels projectes de direcció presentats.  
- Avaluar i qualificar el projecte de direcció presentat per cada candidatura, segons el model de l'annex II d'esta convocatòria i els criteris que establix l'apartat 7.2.2 d'esta resolució.  
- Valorar els mèrits acadèmics i professionals acreditats per les persones aspirants, de conformitat amb el barem de l'annex IV d'esta resolució.  
- Elaborar les llistes provisionals de les candidatures, amb les puntuacions obtingudes, i publicar-les en els llocs corresponents.  
- Resoldre les reclamacions presentades a les puntuacions provisionals, i elevar a la junta de directors i directores de centre i a l'ISEACV la llista definitiva de persones participants seleccionades.  
6.4. Cada titular de la direcció convocarà, en el termini màxim de nou dies hàbils, comptats a partir de la publicació de la llista definitiva de persones admeses, una reunió extraordinària del claustre de professorat i del consell de centre per a comunicar les candidatures admeses i donar a conéixer els respectius projectes de direcció per a l'emissió dels corresponents informes, d'acord amb el que preveu la base 7.2.1. En esta convocatòria, la direcció del centre haurà de fer públic l'espai físic i virtual on estarà disponible el projecte de direcció presentat per cada candidat o candidata, de manera que els membres d'estos òrgans col·legiats puguen consultar-los. En la mateixa sessió es triaran els vocals corresponents dels dos òrgans i un suplent per cada vocal, que formaran part de la comissió de selecció.  
  
Les persones representants del claustre seran triades entre el professorat amb destinació en el centre que s'haja presentat voluntàriament, i seran electors, amb participació en la votació, tots els membres del claustre de professors i professores que elegiran d'entre els candidats un nombre igual al dels representants que cal triar. En la sessió del claustre corresponent es constituirà una mesa electoral de la qual formaran part la persona amb més antiguitat i la de menys antiguitat en el centre. Esta última persona actuarà com a secretària. En cas d'empat, es dirimirà pel criteri de més o menys edat, respectivament.  
  
Les persones representants del sector no docent del consell de centre es triaran d'entre les que es presenten voluntaris i voluntàries, de manera que cada elector elegirà entre els candidats un nombre igual al dels representants que cal triar.  
Si el director o la directora del centre concorreguera al procés selectiu, s'abstindrà de presidir i participar en estes sessions tant del claustre com del consell de centre, cas en què s'aplicarà el règim de suplències legalment establit. Si no fora possible, presidirà l'òrgan col·legiat el membre del sector docent de més edat. Així mateix, qualsevol professor o professora del centre que concorreguera al procés de selecció s'abstindrà de participar en la sessió del claustre i, si és el cas, del consell de centre.  
La falta d'elecció o designació de representants del claustre de professors o del consell de centre per a la comissió de selecció no impedirà la seua constitució.  
6.5. Després de la publicació de les llistes definitives, la direcció de l'ISEACV designarà les persones representants de l'Administració i el director o la directora en actiu en centres d'ensenyaments artístics superiors, titulars i suplents, que formaran part de la comissió de selecció. Estes designacions es comunicaran a cada centre i es publicaran en la pàgina web de l'ISEACV.  
La direcció de cada un dels centres traslladarà, per correu electrònic i en un termini màxim de dos dies hàbils, al president o presidenta de la comissió la còpia de les actes del claustre i del consell de centre, en les quals figuraran els vocals, els titulars i els suplents que formaran part de la comissió de selecció, corresponents als dos òrgans.  
  
6.6. Les comissions de selecció tindran la seua seu oficial en el mateix centre i la seua actuació finalitzarà amb la conclusió del procediment per al qual han sigut constituïdes. Els funcionaris i les funcionàries docents que participen en este procés de selecció en cap cas podran formar part de les comissions de selecció. Tampoc podran formar part de les comissions de selecció les persones que estiguen proposades com a membres de l'equip directiu.  
6.7. La constitució i el funcionament de les comissions de selecció, així com el règim d'abstenció i recusació aplicable als seus membres, es regiran pel que establixen els articles 15 a 18 i 23 i 24 de la Llei 40/2015, d'1 d'octubre, de règim jurídic del sector públic. En cas que es produïren empats en l'adopció d'acords, el president els dirimirà amb el seu vot de qualitat.  
6.8. En tot cas, per a la vàlida constitució i funcionament de la comissió de selecció, serà imprescindible que estiguen presents la mitat més un dels seus membres, sempre que estiguen presents el president o la presidenta i el secretari o secretària de la comissió. Les decisions es prendran per majoria simple.  
  
Sèptima. Procediment de selecció  
7,1. La selecció es realitzarà de conformitat amb els principis generals enunciats en la base segona d'esta convocatòria i en dos fases diferenciades.  
7.2. D'acord amb el que establix la base segona d'esta resolució, en la primera fase es valorarà el projecte de direcció de la persona candidata, el qual recollirà la política i els objectius, així com les accions que permeten arribar a estos objectius. El projecte de direcció haurà d'integrar-se i materialitzar-se a través del sistema d'assegurament intern de la qualitat (SAIQ) del centre. A més, s'orientarà per a obtindre l'èxit acadèmic de l'alumnat i haurà d'incloure, entre altres accions: la inclusió educativa, la igualtat entre hòmens i dones i la no discriminació i prevenció de la violència de gènere.  
7.2.1. Valoració dels projectes de direcció per part del claustre de professorat i del consell de centre.  
Una vegada publicada la llista definitiva de candidatures admeses a participar en el procés de selecció, en el termini de nou dies hàbils es convocarà el claustre de professorat, en el qual cada candidata o candidat farà una defensa del seu projecte de direcció i respondrà a les qüestions que se li plantegen sobre este tema. Tot seguit s'estendrà l'acta, en la qual es faran constar les diverses intervencions realitzades i la votació sobre quin és el projecte que el claustre considera més adequat i convenient per al centre.  
Dins d'este termini, i amb posterioritat a la realització del claustre de professorat establit en el paràgraf anterior, el consell de centre del centre farà una sessió extraordinària a la qual hauran d'assistir les candidates o els candidats per a exposar i defendre el seu projecte, per a la qual cosa respondran a les qüestions que se'ls plantegen en este aspecte, s'analitzaran els projectes de direcció i es tindrà en compte l'acta del claustre de professorat. En conseqüència, es durà a terme una valoració de cada un dels projectes presentats, que s'expressarà amb els termes «favorable» o «desfavorable». El resultat d'esta valoració serà favorable quan la majoria dels vots emesos hagen sigut favorables. En cas que algun d'estos siga desfavorable, haurà d'estar justificat, amb la indicació de les mancances o aspectes negatius del candidat i del seu projecte.  
  
Si el director o la directora del centre concorreguera al procés selectiu, s'abstindrà de presidir i participar en estes sessions, tant del claustre com del consell de centre, i únicament assistirà a l'efecte de la defensa del projecte presentat. S'aplicarà en tals casos el règim de suplències que establix la normativa vigent. Si això no fora possible, presidirà l'òrgan col·legiat el membre representant del sector docent de més edat.  
  
El vot del professorat del claustre de professorat, així com el dels representants que integren el consell de centre, serà directe, secret i no delegable.  
Durant els dos dies hàbils següents, comptats des de la finalització del termini establit per a la celebració de les reunions del claustre i consell de centre, el president o la presidenta de la comissió de selecció recaptarà, a través de correu electrònic, les actes de les sessions dels òrgans col·legiats en les quals hauran de constar les dades dels vocals titulars i suplents que formaran part de la comissió de selecció que es constituirà en cada centre, així com les intervencions realitzades i el resultat de les votacions.  
El president o la presidenta de la comissió enviarà a l'ISEACV totes les actes del procés.  
7.2.2. Valoració del projecte de direcció per la comissió de selecció.  
  
La comissió de selecció valorarà, en primer lloc, el projecte de direcció de les persones aspirants que es troben destinades en el centre educatiu al qual opten en el curs acadèmic 2023-2024. En absència d'estes candidatures o en el cas que cap d'estes persones supere la primera fase del procediment, la comissió de selecció valorarà els projectes de les persones candidates amb destinació en un altre centre.  
  
La comissió de selecció valorarà els projectes de direcció presentats i defesos per les persones candidates aplicant els criteris d'avaluació que a continuació es detallen:  
- Concreció de la política, els objectius i les accions per a les diferents àrees competencials del centre, que s'indiquen en l'annex II. Valoració: fins a 6 punts.  
- Adequació de la política i objectius proposats a les particularitats del centre, l'entorn educatiu, els ensenyaments impartits i les característiques de l'alumnat del centre. Valoració: fins a 6 punts.  
- Inserció en la política del projecte d'aspectes com: defensa de la llibertat acadèmica, comportament ètic, lluita contra el frau acadèmic, inclusió educativa, atenció a l'equitat, diversitat i igualtat de gènere, i la prevenció de la intolerància i de la discriminació en la comunitat educativa. Valoració: fins a 3 punts.  
- Estructura i profunditat de l'anàlisi crítica de les dinàmiques actuals en els processos del centre, que s'indiquen en l'annex II. Valoració: fins a 6 punts.  
- Propostes de millora plantejades en relació amb els processos del centre, que s'indiquen en l'annex II. Valoració: fins a 6 punts.  
- Adequació de les propostes i iniciatives en la participació de la comunitat educativa que permeten millorar el clima de convivència en el centre. Valoració: fins a 2 punts.  
- Altres aspectes que la persona candidata considere rellevants. Valoració: fins a 2 punts.  
- Viabilitat del mecanisme proposat per a la revisió anual del projecte. Valoració: fins a 3 punts.  
- Definició i concreció de la composició de l'equip directiu proposat: distribució de funcions i tasques, gestió econòmica i de recursos humans, mecanismes de coordinació de l'equip directiu, formes de participació dels òrgans de coordinació docent i relació amb els òrgans de participació. Valoració: fins a 6 punts.  
En cas que el projecte de direcció que s'indica en este apartat no s'haja presentat o es demostre que és un plagi, de manera total o parcial, se li atorgarà una valoració de 0 punts.  
Cada comissió de selecció citarà, per orde alfabètic, les persones candidates a la direcció del centre per a l'exposició i defensa del projecte de direcció. La citació, que serà única per a tots els candidats i candidates, es publicarà en el tauler d'anuncis del centre i en la seua pàgina web, amb una antelació mínima de 48 hores, amb la indicació del lloc, la data i l'hora en què els candidats hauran de presentar-se.  
Les persones candidates hauran d'identificar-se davant de la comissió de selecció mitjançant la presentació d'un document acreditatiu de la seua identitat: document nacional d'identitat o passaport i, si és el cas, targeta d'identitat d'estranger.  
Les persones candidates que no comparegueren en este acte quedaran excloses del procediment, excepte en casos de força major degudament justificats i apreciats per la comissió de selecció. Si s'estima la causa al·legada, la presidència fixarà una nova data i hora per a la segona i última crida de la candidata o candidat afectats, que publicarà en el tauler d'anuncis de la seu d'actuació de la comissió i en la pàgina web del centre.  
El candidat o candidata disposarà d'un màxim de 45 minuts per a l'exposició i explicació de les característiques més rellevants del projecte. A continuació, i per un temps màxim de 30 minuts, el candidat o candidata defendrà el projecte responent a les qüestions i fent els aclariments que li sol·liciten els membres de la comissió.  
  
El projecte de direcció es valorarà de 0 a 40 punts. La puntuació del projecte s'obtindrà calculant la mitjana aritmètica de la puntuació atorgada per cada un dels membres de la comissió. No obstant això, quan en la qualificació total d'este projecte hi haja una diferència de 15 punts enters o més entre les puntuacions atorgades pels membres de la comissió, s'exclouran la qualificació màxima i la mínima, i es continuarà excloent puntuacions fins que no es done esta diferència. Finalment, es calcularà la puntuació mitjana entre la resta de qualificacions.  
  
En el cas que un candidat o candidata tinga un informe desfavorable del consell de centre, la comissió de selecció li podrà atorgar una puntuació inferior a 20 punts per este motiu, sempre que ho decidisquen els 2/3 dels membres presents.  
La puntuació mínima que han d'obtindre els candidats i candidates en esta primera fase és de 20 punts. Les persones aspirants que no arriben a esta puntuació mínima quedaran excloses del procés de selecció.  
  
Per tant, si, qualificats els projectes de direcció, només un d'estos és valorat com a mínim amb 20 punts, serà procedent proposar la persona aspirant com a persona candidata seleccionada. Si més d'un projecte de direcció obté una qualificació de 20 o més punts, serà procedent baremar els mèrits dels corresponents candidats i candidates.  
7.2.3. Règim d'abstencions  
Segons el que establix l'article 19.3.c de la Llei 40/2015, d'1 d'octubre, de règim jurídic del sector públic, no podran abstindre's en les votacions previstes en esta convocatòria les persones que, per la seua qualitat d'autoritats o personal al servici de les administracions públiques, tinguen la condició de membres nats d'òrgans col·legiats, en virtut del càrrec que exercixen.  
Sense perjuí d'això, el personal docent que concórrega al procés com a aspirants a la selecció com a directores o directors s'abstindran de participar en les votacions previstes en el claustre i, si és el cas, en el consell de centre, per tindre interés personal en l'assumpte de què es tracta.  
També seran aplicables els motius d'abstenció que establix l'article 23 de la Llei 40/2015, tenint en compte que en cap cas es considerarà que els docents proposats com a membres de l'equip directiu de la persona aspirant concorren en el motiu d'abstenció que explicita l'apartat a de l'article 23 de l'esmentada Llei 40/2015.  
  
7.3. Segona fase del procediment selectiu.  
En la segona fase del procediment de selecció es valoraran, si és el cas, els mèrits al·legats per les persones que hagen presentat la seua candidatura a la direcció del centre.  
Per a la valoració dels mèrits, la comissió de selecció aplicarà el barem que consta en l'annex IV d'esta convocatòria. Només es valoraran els mèrits de les persones aspirants que hagen sigut admeses al procediment selectiu, i sempre que s'haja presentat la documentació acreditativa d'estos, segons el que establix l'annex esmentat. La puntuació màxima global en la valoració dels mèrits no podrà excedir en qualsevol cas 40 punts.  
7.4. Una vegada realitzada la valoració dels mèrits de les persones aspirants, la comissió de selecció procedirà a obtindre la puntuació, que serà la suma de la valoració obtinguda en el projecte direcció i en l'avaluació dels mèrits.  
7.5. En cas que es produïsquen empats, estos es resoldran atenent successivament els criteris següents:  
a) Més puntuació obtinguda en la valoració del projecte de direcció.  
  
b) Més nombre de vots favorables en el consell de centre.  
c) Més nombre de vots favorables en el claustre.  
d) Més puntuació obtinguda en cada un dels apartats del barem de mèrits, per l'orde en què consten en l'annex IV de la convocatòria.  
  
e) Més puntuació en els subapartats del barem de mèrits per l'orde en què estos consten en l'annex I de la convocatòria.  
7.6. Les comissions publicaran, en les seues respectives seus d'actuació, les puntuacions provisionals que han obtingut les persones aspirants en cada un dels apartats del procés.  
En el termini de cinc dies hàbils, comptats a partir de la publicació esmentada, les persones aspirants podran presentar, en les secretaries dels centres corresponents, les reclamacions que estimen pertinents a la puntuació assignada, mitjançant un escrit dirigit a la comissió de selecció.  
7.7. Una vegada estudiades les reclamacions presentades a les puntuacions provisionals, les comissions de selecció les resoldran i elevaran a la Junta de directors i directores de centre i a la direcció de l'ISEACV la llista definitiva de candidatures seleccionades, una per centre, amb la comprovació prèvia del fet que les candidatures complixen amb els requisits fixats en la convocatòria. En el cas que un candidat o candidata haja obtingut la màxima puntuació per a diversos centres, se'l proposarà per al que haja consignat en primer lloc en la sol·licitud de participació.  
  
7.8. Valoració dels projectes per part de la junta de directors i directores.  
La junta de directors i directores de centre, comissió integrada en este cas per tots els directors i directores que no hagen presentat sol·licitud de participació en esta convocatòria, emetrà la proposta de nomenament, un per centre, a la vista de la llista definitiva de persones aspirants seleccionades remesa per la comissió de selecció. La proposta de nomenament serà elevada a la direcció de l'ISEACV. La seu social de la junta de directors i directores de centre és l'ISEACV.  
  
7.9. Una vegada rebudes les propostes de nomenament per part de la junta de directors i directores de centre i de la comissió de selecció, la direcció de l'ISEACV publicarà en la pàgina web de l'ISEACV (http://www.iseacv.gva.es) la llista definitiva de candidatures seleccionades.  
  
7.10. Contra la resolució d'aprovació de les llistes definitives per la direcció de l'ISEACV, la persona interessada podrà interposar, potestativament, un recurs de reposició davant del mateix òrgan que la va dictar, en el termini d'un mes comptat a partir de l'endemà de publicar-se en el Diari Oficial de la Generalitat Valenciana (DOGV), o bé, directament, un recurs contenciós administratiu davant del jutjat contenciós administratiu competent, en el termini de dos mesos comptats a partir de l'endemà de publicar-se en el DOGV. Tot això, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjuí que les persones interessades puguen interposar qualsevol altre recurs que consideren oportú.  
7.11. Amb la publicació en la pàgina web de l'ISEACV (http://www.iseacv.gva.es) de les llistes de persones seleccionades, provisionals o definitives, segons el cas, s'entendrà efectuat el tràmit de notificació a les persones interessades.  
7.12. Totes les actuacions de la comissió de selecció de cada centre hauran de realitzar-se i haver finalitzat abans del 24 de juny de 2024.  
  
Octava. Desistiment i renúncia  
8.1. Només es podrà desistir de la petició de prendre part en el concurs abans que finalitze el termini de presentació de sol·licituds.  
8.2. Així mateix, podrà desistir-se de la participació en el concurs o renunciar al lloc adjudicat quan transcórreguen més de dotze mesos entre la convocatòria i la resolució del concurs.  
Novena. Nomenament de les persones aspirants seleccionades  
9.1. Comprovat que totes les persones aspirants declarades aptes en este concurs reunixen els requisits generals i específics de participació establits en la convocatòria, la direcció de l'ISEACV les nomenarà fent-ho públic en el Diari Oficial de la Generalitat Valenciana.  
  
El nomenament i la presa de possessió es realitzaran amb efectes de l'1 de juliol de 2024. La Llei orgànica 3/2020, de 29 de desembre (LOMLOE), modifica la Llei orgànica 2/2006, de 3 de maig, d'educació (LOE), que establix en l'article 136.1 que la duració del mandat és de quatre anys, i en l'article 38.4 del Decret 82/2009, de 12 de juny.  
  
9.2. La direcció de l'ISEACV comunicarà a les respectives direccions territorials d'Educació, Universitats i Ocupació corresponents la llista de persones que, conclòs el procés de selecció, hagen resultat seleccionades a l'efecte de l'actualització administrativa corresponent als nomenaments realitzats.  
9.3. En el cas que el nomenament com a director o directora d'un centre corresponga a una persona funcionària amb destinació definitiva en un altre centre, es formalitzarà una comissió de servicis per al centre en el qual exercirà la direcció. Si no tinguera destinació definitiva, es formalitzarà la destinació provisional en el centre corresponent.  
  
Dècima. Nomenament i cessament dels altres components de l'equip directiu  
10.1. La Llei orgànica 3/2020, de 29 de desembre (LOMLOE), modifica la Llei orgànica 2/2006, de 3 de maig, d'educació (LOE), que establix en l'article 131.4 que el director o la directora, prèvia comunicació al claustre de professorat i al consell de centre, formularà la proposta de nomenament a l'ISEACV, dels càrrecs de direcció d'estudis, secretaria, i altres integrants de l'equip directiu, preferentment d'entre el professorat amb destinació en el centre i procurant la representació ponderada o, si això no és possible, equilibrada d'hòmens i dones. Esta proposta ha de coincidir amb la que conste en el projecte de direcció presentat a l'inici del procediment, excepte circumstàncies excepcionals que valorarà i, si és el cas, estimarà l'ISEACV. Esta proposta serà traslladada per l'ISEACV a la direcció territorial d'educació, universitats i ocupació corresponent, a l'efecte de l'actualització administrativa corresponent als nomenaments realitzats.  
  
10.2. Si durant el període de mandat del director o la directora queda vacant el càrrec d'algun dels integrants de l'equip directiu, el director o la directora efectuarà la corresponent proposta a l'ISEACV, d'entre el professorat amb destinació en el centre, a l'efecte del seu nomenament amb caràcter extraordinari. Esta proposta serà traslladada per l'ISEACV a la direcció territorial d'educació, universitats i ocupació corresponent per als efectes oportuns.  
10.3. Tots els membres de l'equip directiu seran nomenats pel mateix període de temps que el director o la directora i cessaran en les seues funcions al final del seu mandat, quan deixen de prestar servicis en el centre, quan es produïsca el cessament del director o la directora o si fora objecte d'alguna de les circumstàncies que recullen les lletres b, c i d de la base dotzena.  
10.4. En cas que el director o la directora no efectuara les propostes corresponents o les persones proposades no compliren els requisits establits, la direcció de l'ISEACV nomenarà les persones més idònies, previ informe de la direcció i de la inspecció d'educativa. Estos nomenaments seran comunicats per la direcció de l'ISEACV a les respectives direccions territorials d'educació, universitats i ocupació corresponents a l'efecte de l'actualització administrativa que pertoque.  
  
  
Onzena. Nomenament amb caràcter extraordinari  
11.1. En absència de candidatures, quan la comissió de selecció corresponent no haja seleccionat cap aspirant, o en el cas de centres de nova creació, la direcció de l'ISEACV, oït el consell de centre, i vist l'informe de la inspecció educativa, nomenarà director o directora, per un període d'un any, un professor/a funcionari/ària de carrera que impartisca docència en algun dels ensenyaments que oferix el centre. La direcció de l'ISEACV ho comunicarà a les respectives direccions territorials d'educació, universitats i ocupació corresponents a l'efecte de l'actualització administrativa corresponent als nomenaments.  
  
11.2. Preferentment, el nomenament de director o directora amb caràcter extraordinari es realitzarà d'entre el professorat funcionari de carrera del mateix centre.  
  
Dotzena. Cessament del director o de la directora  
La Llei orgànica 3/2020, de 29 de desembre (LOMLOE), modifica la Llei orgànica 2/2006, de 3 de maig, d'educació (LOE), que establix en l'article 138 els supòsits per al cessament del director o la directora. En consonància, el cessament del director o directora es produirà en els supòsits següents:  
a) Finalització del període per al qual va ser nomenat o nomenada.  
b) Renúncia motivada acceptada per la direcció de l'ISEACV.  
c) Incapacitat física o psíquica sobrevinguda.  
d) Revocació motivada, per la direcció de l'ISEACV, a iniciativa pròpia o a proposta motivada del consell de centre, per incompliment greu de les funcions inherents al càrrec de direcció. En tot cas, la resolució de revocació s'emetrà després de la instrucció d'un expedient contradictori, prèvia audiència a l'interessat i oït el consell de centre.  
  
  
Tretzena. Celebració de reunions, votacions i entrevistes  
Les reunions del claustre de professorat, del consell de centre o les reunions de les comissions de selecció, així com les entrevistes necessàries per al desenvolupament del procés de seleccions de les direccions dels centres que preveu esta resolució o qualsevol altra reunió o entrevista necessària, podran fer-se telemàticament.  
Els centres establiran els procediments per a la realització de les votacions necessàries de manera que es garantisquen les mesures sanitàries establides per la normativa vigent i la seua realització d'acord amb el que establix esta resolució i el que preveu el pla de contingència del centre.  
  
Catorzena. Desenvolupament i interpretació  
Correspon a la Direcció de l'Institut Superior d'Ensenyaments Artístics de la Comunitat Valenciana el desenvolupament, la interpretació i l'execució del procediment de selecció convocat per esta resolució, amb plena subjecció a les seues bases i a la normativa vigent.  
  
Quinzena. Tractament de dades de caràcter personal  
1. El desenvolupament del procediment convocat mitjançant la present resolució comporta el tractament de dades de caràcter personal de les persones sol·licitants o dels seus representants i dels membres del claustre de professors, del consell de centre i de les comissions de selecció, en el marc del que disposa el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Institut Superior d'Ensenyaments Artístics de la Comunitat Valenciana (ISEACV), amb domicili al carrer Pintor Genaro Lahuerta, 25 -1, 46133 València. Adreça electrònica: fqyhbp@cyp.lx.  
b) Delegació de Protecció de Dades de la Generalitat. Passeig de l'Albereda, 16. 46249 València. Adreça electrònica: iwz@rzi.ae  
c) Finalitat del tractament: gestionar el procediment selectiu de nomenament de directores i directors de centres d'ensenyaments artístics superiors públics de titularitat de la Generalitat.  
d) Les bases de legitimació general aplicables al tractament de dades són les que preveuen els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen este procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-les, en els termes que establix la present clàusula.  
f) Persones destinatàries de les dades: en funció de les diferents fases del procediment, la llista de les persones participants en el procés serà objecte de publicació en la pàgina web de l'ISEACV (http://www.iseacv.gva.es), en els espais habilitats pels centres d'ensenyaments artístics superiors públics i/o en el DOGV.  
No obstant això, es podrà procedir, d'ofici o a instàncies de la persona interessada, a anonimitzar les dades d'aquelles persones que es troben en una situació de protecció especial que puga veure's agreujada per la publicació de les seues dades personals, en particular, quan es tracte de víctimes de violència de gènere o altres formes de violència contra la dona.  
g) Les dades personals no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar el procediment en les diferents fases. La falta de comunicació d'estes dades a l'ISEACV comportarà les conseqüències que preveu l'ordenament jurídic.  
j) Termini de conservació de dades: les dades personals es conservaran durant el temps necessari per a complir la finalitat per a la qual s'han demanat i pels terminis que establixen les normes vigents per a complir obligacions i responsabilitats legals, i se suprimiran d'acord amb el que preveu la normativa d'arxius i documentació.  
  
k) La persona interessada té dret a sol·licitar del responsable del tractament l'accés, la rectificació i la supressió de les seues dades de caràcter personal, així com la limitació o oposició tant al tractament d'estes dades com a no ser objecte de decisions individuals automatitzades, de manera presencial o telemàtica, de conformitat amb el que indica la pàgina següent: https://www.gva.es/va/proc19970.  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que indica la pàgina següent: https://www.gva.es/va/inicio/procedimientos'id\_proc=22404>. A més, existix la possibilitat de reclamar davant de l'Agència Espanyola de Protecció de Dades, tal com es descriu en la pàgina web https://www.aepd.es/.  
La present resolució posa fi a la via administrativa i contra esta podrà interposar-se un recurs potestatiu de reposició davant de la Direcció de l'Institut Superior d'Ensenyaments Artístics de la Comunitat Valenciana, en el termini d'un mes, a comptar des de l'endemà de publicar-se en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions, o, directament, un recurs contenciós administratiu davant del jutjat contenciós competent, en el termini de dos mesos a comptar des de l'endemà de la data de la seua publicació, d'acord amb el que establixen els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 26 de març de 2024.- La directora de l'Institut Superior d'Ensenyaments Artístics de la Comunitat: Francisca Blanch Piqueras.  
  
  
ANNEX I  
Centres de l'Institut Superior d'Ensenyaments Artístics de la Comunitat Valenciana inclosos en la convocatòria  
  
Codi del centre Nom del centre Localitat  
25860189 Escola Superior de Ceràmica de l'Alcora L'Alcora  
33104818 Escola d'Art i Superior de Disseny d'Alacant Alacant  
59754759 Escola d'Art i Superior de Disseny d'Alcoi Alcoi  
  
  
  
  
ANNEX II  
Projecte de direcció  
  
El projecte inclourà, almenys, els aspectes següents:  
1. La política i els objectius que estaran vigents durant l'exercici de la funció directiva. L'estructura d'esta proposta haurà de preveure les àrees competencials del centre, de manera conjunta o individual: els ensenyaments de grau, postgrau i, si és el cas, títols propis, la investigació, la qualitat i l'avaluació, la gestió de recursos, així com la dimensió externa que inclourà, almenys, la internacionalització, la mobilitat i l'extensió cultural. D'altra banda, els diferents objectius proposats hauran de recollir les accions concretes que permeten la seua consecució, amb la indicació dels recursos necessaris, els responsables de tals accions i les dates d'execució previstes.  
2. L'anàlisi crítica de les dinàmiques actuals, així com les propostes de millora que la persona candidata es compromet a implementar respecte als processos següents:  
- Garantia de qualitat dels programes formatius.  
- Orientació dels ensenyaments a l'estudiantat.  
- Personal acadèmic/investigador i de suport a la docència.  
- Recursos i servicis.  
- I+D+i i transferència del coneixement  
- Vinculació amb l'entorn social, econòmic i territorial.  
- Dimensió externa i projecció social.  
- Publicació d'informació sobre el desenvolupament d'activitats i programes.  
- Manteniment i actualització del sistema d'assegurament intern de la qualitat (SAIQ).  
3. Les propostes i iniciatives relatives a la participació de la comunitat educativa que permeten millorar el clima de convivència en el centre, així com altres aspectes que la persona candidata considere rellevants.  
  
4. El procés d'avaluació anual i el període en què es revisaran els assoliments aconseguits en les accions dels objectius proposats, així com el grau d'implantació de les propostes que preveuen els punts 2 i 3 del projecte. Les dades inherents a esta avaluació formaran part de l'informe de resultats (punt que s'inclou en la memòria final de curs acadèmic).  
5. La composició de l'equip directiu i un breu curriculum vitae de cada integrant. Com a mínim, en la proposta és imprescindible la inclusió de la direcció d'estudis i la secretaria del centre. De manera preferent, l'equip el conformarà personal del professorat amb destinació en el centre. Excepte casos excepcionals, no podrà proposar-se professorat que no prestarà servici en este centre en el curs en el qual s'inicie el període de direcció al qual s'opta. No obstant l'anterior, en els centres en què per les seues característiques especials no siga possible que la proposta d'equip directiu complisca amb els requisits anteriors, la direcció de l'ISEACV podrà determinar eximir-ne algun al professorat proposat.  
El document, en format PDF, tindrà una extensió màxima de 50 pàgines DIN A-4. A este efecte, i si és el cas, no comptaran la portada i la contraportada, l'índex i els possibles annexos al cos principal del document, que no podran ser objecte de valoració. Així mateix, l'incompliment d'eixos requisits no serà corregible per l'interessat o la interessada una vegada vençut el termini de presentació d'instàncies i determinarà l'obtenció de zero punts, encara que no comportarà l'exclusió del procés.